Кубань Краснадар

«**Куба́нь**» () — былы расейскі футбольны клюб з гораду Краснадару. Клюб заснаваны ў 1928 годзе і расфармаваны ў 2018 годзе. Адзін з найстарэйшых футбольных клюбаў Расеі, які вёў сваю гісторыю з моманту заснаваньня каманды «Дынама» пры НКУС Краснадару, затым клюб неаднаразова мяняў ведамасную прыналежнасьць з прычыны палітычнай каньюнктуры ў СССР.

## Гісторыя
### Вытокі
На Кубані футбол зьявіўся ў пачатку XX стагодзьдзя, калі ім сталі займацца чальцы розных спартовых клюбаў Екацерынадару таго часу. Спачатку матчы праводзіліся выключна ўнутры клюбаў, нароўні з змаганьнямі па іншых відах спорту, але паступова новая гульня стала зацікаўліваць ўсё больш людзей, таму сталі праводзіцца й нерэгулярныя таварыскія сустрэчы паміж рознымі клюбамі гораду. Першы міжгародні матч быў згуляны ў Екацерынадары 6 жніўня (паводле іншых зьвестак 9 жніўня) 1912 году, калі мясцовы клюб «Ахілес» (паводле іншых зьвестак зборная Екацерынадару, аснову якой складалі гульцы клюбу «Ахілес») разграміў новарасейскую «Алімпію» (паводле іншых зьвестак «Алімпію-2») зь лікам 5:0 (паводле іншых зьвестак 5:1). З 1913 году стаў праводзіцца ўжо паўнавартасны чэмпіянат гораду, матчы паміж гарадзкімі камандамі, «Ахілес», «Спорт», «Вікторыя» й іншымі, сталі рэгулярнымі.

З-за распачатых неўзабаве войнаў і палітычных узрушэньняў, якія зьмянілі да непазнавальнасьці аблічча краіны, аб футболе ў той час вядома вельмі мала, большасьць крыніцаў былі страчаны, і ў наш час гісторыю футболу ў дарэвалюцыйным Екацерынадары й у Краснадары 1920-х гадоў аднаўляць даводзіцца літаральна па макулінках, а шматлікія дадзеныя, па ўсёй бачнасьці, ужо страчаны беззваротна.

### «Дынама»
Да таго, як пачалі праводзіцца паўнавартасныя, масавыя чэмпіянаты, сярод аматараў футболу былі папулярныя таварыскія матчы «Дынама» з наймацнейшымі камандамі Расеі, Украіны, Закаўказьзя й суседзяў па Паўночным Каўказе. Акрамя гэтых гульняў, у горадзе праводзіліся матчы розных таварыскіх турніраў, як розыгрыш «Кубка Сяброўства», у якім удзельнічалі розныя спартовыя клюбы гораду й зборная каманда Краснадарскага вайсковага гарнізона. Паводле захаваных дадзеных, сустрэчы дадзенага турніру пачыналіся даволі арыгінальна: над гульнявым полем зьніжаўся самалёт, зь якога скідаўся футбольны мяч.

У 1931 годзе «Дынама» займела ўласны стадыён, які быў пабудаваны ў самым цэнтры Краснадару, гэты стадыён існуе й па сёньняшні дзень, зьяўляючыся найстарэйшым захавалым спартовым будынкам гораду. У тым жа годзе «Дынама» стала пераможцам спартакіяды народаў Паўночнага Каўказу.

У 1935 годзе дынамаўцы ў складзе зборнай Краснадару ўдзельнічалі ў чэмпіянаце СССР, які праводзіўся тады сярод зборных гарадоў. На групавым этапе ў Пяцігорску каманда правяла 3 гульні за 5 дзён: 26 чэрвеня згуляла ўнічыю 2:2 з камандай Эрывані, 28 чэрвеня перамагла каманду Махачкалы зь лікам 1:0, а 30 чэрвеня прайграла гаспадарам поля — футбалістам Пяцігорску зь лікам 1:2, і ў выніку заняла толькі 3 месца ў групе, на чым і скончыла свой выступ у чэмпіянаце СССР сярод гарадоў.

## Зьмены назвы клюбу
* 1928—1953: *Дынама*
* 1954—1957: *Нафтанік*
* 1958—1960: *Кубань*
* 1960—1962: *Спартак*
* з 1963 году — *Кубань*

## Дасягненьні
* Чэмпіён РСФСР: 1948, 1962, 1973, 1987

## Крыніцы

## Вонкавыя спасылкі

* Афіцыйная старонка 
* Афіцыйная фанацкая старонка

Катэгорыя:Краснадар